กองทุนต่างประเทศเริ่มฟื้น "ฟิลลิป" ชี้เลี่ยงหุ้นจีน
กองทุนต่างประเทศเริ่มฟื้น บล.ฟิลลิป เชียร์ทยอยซื้อยุโรป-ญี่ปุ่น ระยะสั้นหลีกหุ้นจีน
27 ม.ค. 2559

กองทุนต่างประเทศเริ่มฟื้น บล.ฟิลลิป เชียร์ทยอยซื้อยุโรป-ญี่ปุ่น ระยะสั้นหลีกหุ้นจีน
นายสานุพงศ์ สุทัศน์ธรรมกุล นักวิเคราะห์กองทุนรวม บริษัทหลักทรัพย์ (บล.) ฟิลลิป (ประเทศไทย) เปิดเผยว่า ในระยะสั้นกองทุนรวมหุ้นต่างประเทศเริ่มมีสัญญาณฟื้นตัวและระยะยาวยังคงน่าลงทุน โดยแนะนำให้ทยอยลงทุนระยะยาวในกองทุนหุ้นยุโรปและญี่ปุ่น
“หลังจากธนาคารกลางยุโรปประกาศว่า อาจใช้นโยบายกระตุ้นเศรษฐกิจเพิ่มเติมในการประชุมครั้งหน้า ตลาดยุโรปก็พุ่งขึ้นรับข่าวดี ทำให้เราคาดว่าอาจมีเม็ดเงินไหลเข้าตลาดหุ้นยุโรปในระยะนี้ และในระยะยาวยังคงแนะนำทยอยลงทุน เนื่องจากเชื่อว่าเศรษฐกิจกำลังฟื้นตัว” นายสานุพงศ์ กล่าว
อย่างไรก็ตาม นายสานุพงศ์ ยังแนะนำให้รอดูสถานการณ์ก่อนลงทุนในระยะยาว เพราะแม้เศรษฐกิจสหรัฐจะจัดอยู่ในเกณฑ์ดีและมีสัญญาณฟื้นตัวให้เห็นค่อนข้างชัดเจน แต่แรงกดดันจากการขึ้นดอกเบี้ยของธนาคารสหรัฐ (เฟด) ยังคงเป็นความเสี่ยงที่ควรเฝ้าระวัง
ทั้งนี้ เฟดจะประชุมครั้งแรกของปีนี้ในวันอังคาร-พุธที่จะถึงนี้ ซึ่ง บล.ฟิลลิป (ประเทศไทย) คาดว่า เฟดน่าจะคงดอกเบี้ยบวกกับความหวังในการกระตุ้นเพิ่มเติมจากธนาคารกลางยุโรป อาจทำให้ตลาดหุ้นสหรัฐปรับตัวขึ้นได้เล็กน้อย 
ขณะเดียวกันแนะนำให้หลีกเลี่ยงการลงทุนระยะสั้นในตลาดหุ้นจีน เพราะยังคงมีความผันผวนสูง แต่ใน 3-5 ปีขึ้นไปยังน่าลงทุน จึงแนะนำให้ทยอยลงทุนระยะยาว 
ภาพ...เอเอฟพี